[{"text_idx": "#000000", "text": "Yn dilyn penwythnos allweddol ger y copa yn Uwch Gynghrair Cymru bydd y Seintiau Newydd yn awyddus i agor bwlch ar y brig unwaith yn rhagor, tra bydd y ddau isaf yn brwydro ar Gae-y-Castell nos Fawrth."}, {"text_idx": "#000002", "text": "Mae Aberystwyth wedi colli eu pedair ge\u0302m ddiwethaf ac yn stryffaglu tua\u2019r gwaelodion ar o\u0302l ennill dim ond dwy o\u2019u 14 ge\u0302m y tymor hwn."}, {"text_idx": "#000003", "text": "Yn dilyn colled drom yn erbyn Pen-y-bont rhyw 10 diwrnod yn o\u0302l, mae Caernarfon wedi ymateb yn gadarn gan ennill dwy ge\u0302m yn olynol a dringo \u2018no\u0302l i\u2019r Chwech Uchaf."}, {"text_idx": "#000004", "text": "Dyw Aberystwyth heb ennill gartref yn erbyn Caernarfon ers 2008, ond bydd angen i di\u0302m Gavin Allen ddechrau codi pwyntiau\u2019n sydyn os am osgoi llithro i\u2019r ddau isaf."}, {"text_idx": "#000006", "text": "Ar o\u0302l chwalu Caernarfon 6-0 yn eu ge\u0302m ddiwethaf bydd Pen-y-bont yn awyddus am driphwynt arall i atgyfnerthu eu lle yn yr hanner uchaf."}, {"text_idx": "#000007", "text": "Dyw ti\u0302m Rhys Griffiths ond wedi colli yn erbyn y tri uchaf y tymor hwn (YSN, Cei Connah, Y Bala) a gyda sawl ge\u0302m wrth gefn mae Pen-y-bont mewn safle cryf i sicrhau lle yn y Chwech Uchaf."}, {"text_idx": "#000008", "text": "Met Caerdydd sydd a\u0302\u2019r record sgorio salaf yn y gynghrair y tymor yma (13 go\u0302l mewn 15 ge\u0302m), ond byddai buddugoliaeth nos Fawrth yn eu codi uwchben Pen-y-bont."}, {"text_idx": "#000009", "text": "Ar o\u0302l methu ac ennill dim un o\u2019u naw ge\u0302m gyntaf yn erbyn Met Caerdydd, mae Pen-y-bont wedi ennill eu dwy ddiwethaf yn erbyn y myfyrwyr heb ildio go\u0302l."}, {"text_idx": "#000011", "text": "Bydd y Seintiau Newydd yn falch o\u2019r cyfle i allu bownsio \u2018no\u0302l yn syth ar o\u0302l colli dros y penwythnos am y tro cyntaf y tymor yma, ac hynny yn erbyn eu gelynion pennaf Cei Connah (2-0)."}, {"text_idx": "#000012", "text": "Honno oedd colled gyntaf y Seintiau yn y gynghrair ers mis Chwefror \u2013 y golled honno hefyd oddi cartref yn erbyn Cei Connah."}, {"text_idx": "#000013", "text": "Ar o\u0302l pythefnos heb chwarae, mae\u2019r Drenewydd yn eistedd yn y 9fed safle, dim ond un pwynt oddi ar waelod y tabl."}, {"text_idx": "#000014", "text": "Dyw\u2019r Robiniaid heb ennill dim un o\u2019u 11 ge\u0302m gartref ddiwethaf yn erbyn Y Seintiau Newydd, ers ennill 1-0 ar Barc Latham ar ddydd San Steffan yn 2013."}, {"text_idx": "#000016", "text": "Gohirwyd ge\u0302m Y Fflint yn erbyn Pen-y-bont dros y penwythnos, felly mae Neil Gibson wedi gorfod disgwyl yn amyneddgar am ei ge\u0302m gyntaf fel rheolwr newydd y clwb, ac am ge\u0302m fydd hi rhwng y ddau sy\u2019n hafal ar bwyntiau yn safleoedd y cwymp."}, {"text_idx": "#000017", "text": "Mae\u2019r Fflint wedi syrthio i waelod y tabl ar o\u0302l colli 11 o\u2019u 14 ge\u0302m gynghrair y tymor yma ond bydd Neil Gibson yn hyderus y gallai arwain y ti\u0302m allan o safleoedd y cwymp gan fod ganddo berthynas dda gyda rhan helaeth o\u2019r garfan ers ei gyfnod gyda Phrestatyn a Chei Connah."}, {"text_idx": "#000018", "text": "Bydd y gwynt yn hwyliau\u2019r Derwyddon yn dilyn eu buddugoliaeth swmpus o 4-1 gartref yn erbyn Hwlffordd ddydd Sadwrn, eu buddugoliaeth gynghrair gyntaf ar y Graig yn 2020."}, {"text_idx": "#000021", "text": "Gyda dim ond un buddugoliaeth yn eu wyth ge\u0302m ddiwethaf tydi lle\u2019r Barri yn y Chwech Uchaf yn sicr ddim yn ddiogel."}, {"text_idx": "#000022", "text": "Ar o\u0302l colli\u2019n drwm yn erbyn y Derwyddon ddydd Sadwrn bydd Wayne Jones yn disgwyl ymateb gan ei chwaraewyr nos Fercher."}, {"text_idx": "#000023", "text": "Dyw\u2019r Barri heb ennill yn No\u0302l-y-Bont ers eu buddugoliaeth wedi amser ychwanegol yn ail rownd Cwpan Cymru \u2018no\u0302l yn 2011."}, {"text_idx": "#000024", "text": "Ionawr 2003 oedd y tro diwethaf i\u2019r Barri ennill ge\u0302m gynghrair oddi cartref yn erbyn Hwlffordd."}]